knjaz
Knjaz, russisk hersker- og fyrstetitel, brugt i varierende form i slaviske sprog.
Ved den russiske stats opkomst anvendtes knjaz om de lokale stammefyrster og siden i rurikidedynastiet, som erstattede dem. Titlen blev her efterhånden knyttet til slægten og ikke til styret af et specifikt område. Allerede fra 900-t. synes titlen velikij knjaz (storfyrste) at være blevet anvendt om de russiske fyrsters formelle overhoved i Kyjiv. Fra 1400-t. afløstes knjaz som herskertitel bl.a. af zar. Siden brugtes knjaz også om medlemmer af fremmede fyrstehuse, der var gået i russisk tjeneste, først og fremmest dem fra Litauen, hvis fyrstehus som følge af ekspansionen i russiske områder i 1200-1300-t. også havde overtaget titlen. Fra 1700-t. kunne ikke-fyrstelige personer få titlen knjaz.